Преюдициално запитване от Landgericht Köln (Германия), постъпило на 11 май 2022 г. — Gesamtverband Autoteile-Handel e.V./Scania CV AB
(Дело C-319/22)
Език на производството: немски
Запитваща юрисдикция
Landgericht Köln
Страни в главното производство
Ищец: Gesamtverband Autoteile-Handel e.V.
Ответник: Scania CV AB
Преюдициални въпроси
I.    Обхваща ли изискването, предвидено в член 61, параграф 1, второ изречение от Регламент (ЕС) 2018/8581, съгласно който
„информацията се представя по леснодостъпен начин под формата на машинночитаеми и подлежащи на електронна обработка набори от данни“,
цялата информация за ремонта и техническото обслужване на превозното средство по смисъла на член 3, точка 48 от Регламента, или това изискване се ограничава до т.нар. информация за резервните части („части на превозното средство, […] които могат да бъдат заменени с резервни части“) съгласно точка 6.1 от приложение Х към Регламента?
II.    Трябва ли член 61, параграф 1, второ изречение от Регламент (ЕС) 2018/858, съгласно който
„информацията се представя по леснодостъпен начин под формата на машинночитаеми и подлежащи на електронна обработка набори от данни“,
и член 61, параграф 2, втора алинея, съгласно който
„за независимите оператори, различни от ремонтни предприятия, информацията също се предоставя в машинночитаем формат, който може да се обработва по електронен път с общодостъпни инструменти на информационните технологии и софтуер и който дава възможност на независимите оператори да изпълняват задачата, свързана с техните стопански функции по веригата на доставки на пазара на резервни части“,
да се тълкуват в смисъл, че производителят на превозни средства спазва съответните си задължения само ако
предоставя достъп до информацията чрез интернет посредством автоматизирана заявка през интерфейс на база данни с възможност за изтегляне на резултатите, или е достатъчно да позволява само неавтоматизирано търсене в уебсайта от страна на потребител, който е на екрана, и резултатът от заявката да е ограничена до видимото съдържание на екрана?
и
предоставя възможност за търсенето на цялата свързана с неговите идентификационни номера на превозни средства (VIN) информация в базата данни по тези VIN, предоставяни от него в отделен списък, и независимо от това
–    също и по други критерии за идентификация на превозни средства съгласно приложение X, точка 6.1, трета алинея от Регламента,
–    както и въз основа на използваните от него понятия за категории (като напр. категории на компоненти, резервни части, инструкции за ремонт и поддръжка и технически изображения) и други записи в базата данни във всякакви комбинации,
или е достатъчно производителят да предлага търсенето само като отделна заявка по VIN на едно-единствено конкретно превозно средство, без в същото време да предостави актуален списък на всички VIN на превозните си средства?
и
да предоставя тези набори от данни във файлове, чийто формат служи за използването по предназначение на директното електронно (по-нататъшно) обработване на съдържащите се набори от данни, като се посочва съответното описание на набора от данни (в случай на текстове или таблици), или за тази цел е достатъчна възможността за получаването на самата снимка на екрана във всякакъв общодостъпен файлов формат като PDF файл?
III.    Представлява ли член 61, параграф 1 от Регламент (ЕС) 2018/858 законово задължение за производителите на превозни средства по смисъла на член 6, параграф 1, буква в) от ОРЗД, което оправдава предоставянето на VIN, респ. на свързана с VIN информация, на независими оператори в качеството на други оператори по смисъла на член 4, точка 7 от ОРЗД?
____________
1 Регламент (ЕС) 2018/858 на Европейския парламент и на Съвета от 30 май 2018 година относно одобряването и надзора на пазара на моторни превозни средства и техните ремаркета, както и на системи, компоненти и отделни технически възли, предназначени за такива превозни средства, за изменение на регламенти (ЕО) № 715/2007 и (ЕО) № 595/2009 и за отмяна на Директива 2007/46/ЕО (OB L 151, 2018 г., стр. 1).